Annonce

»Jeg er vild med den by, jeg elsker den, så selvfølgelig skal Aarhus ligesom København og Paris have sin egen malebog,« siger illustratoren Stine Reintoft.

Aarhus har fået sin egen malebog for voksne med »Quiet Please - Vi tegner Aarhus«, der udkom forleden. 40 motiver fra Aarhus har Stine Reintoft valgt og stregtegnet fra sin barndoms glade ferieby, og det fejrer Århus Stiftstidende med en malekonkurrence for vores læsere, som kan vinde malebogen og lidt vin. Hvis i er med på legen:

<p>Mere inspiration. Valparaíso er Chiles største havneby og base for landets flåde og kongressen. Og tjek lige, hvor farverig byen, der er placeret i det centrale Chile 120 kilometer nordvest for hovedstaden Santiago, egentlig er. Her kan vi vist godt hente lidt ideer til, hvordan vi gør Aarhus lidt mere farverig. Tag og deltag i konkurrencen »Repaint Aarhus« - mal din egen by. Valparaíso tæller i øvrigt 300.000 indbyggere og er dermed på størrelse med Aarhus. Foto: Picasa</p>

Du skal blot farvelægge og male Stine Reintofts omrids af motivet fra Åen og sende det ind til Århus Stiftstidende.

<p>Til inspiration: Se lige, hvor farverig den argentinske bydel i Buenos Aires, La Boca, tager sig ud. Historien er, at indbyggerne har brugt overskydende maling fra skibene, der anløber havnen, til at peppe deres bygninger op. Foto: PHOTOPOLITAIN</p>

Så udvælger dommerkomitéen, der består af illustratoren selv, Stiftens tegner, Jens Nex, og journalist Morten Ravn ikke de bedste farvebelagte motiver, for ingen er bedre end andre. Men, dem som vi falder for efter en sober, glad og faglig bedømmelse.

Her den nye Aarhus-malebog i »Quiet- Vi tegner«-serien, hvor der er 40 Aarhus-motiver, du kan farvelægge.

Det er ikke ud af ingenting, at illustratoren og kunstneren har kastet sin kærlighed over Aarhus. Hun har tidligere udgivet malebøger fra Paris og København. Sidstnævnte er nærmest en bestseller i hovedstaden, hvor den også er kommet på Statens Museum for Kunst. Stine Reintofts malebogsserie omfatter også en bog om mode - hun er nemlig ofte med til diverse modeshows catwalks - som blev hyldet af modemagasinet »Elle«.

Stine Reintoft hoppede med på den store, internationale dille med malebøger for voksne sidste år. Siden er det gået slag i slag, og hendes forhold til Aarhus er til at tage at føle på. Hendes morfar er den århusianske kunstmaler Paul Kastrup, der har lært illustratoren og kunstneren alt.

»Alle mine sommerferier og alle andre ferier har jeg haft i Aarhus hos morfar og mormor på Langenæs. Da jeg var tre år lærte min morfar mig at tegne og male. Der er så mange dejlige bygninger og miljøer i og omkring den by, så det har været svært at vælge, men jeg synes, jeg kommer godt rundt i Verdens mindste storby, som man jo også kalder Aarhus. Min malebog vil være en helt oplagt idé til at tage med på sin sommerferie, så man i ro og mag kan sidde og slappe af med at farvelægge de mange motiver, som man kender så godt i forvejen,« siger Stine Reintoft.

»Jeg håber, at folk skaber deres egne billeder af motiverne. Det har jeg gjort inde i hovedet, når jeg har tegnet dem. Jeg oplever, at jeg får et personligt forhold til bygningerne eller områderne, når jeg tegner og maler dem. Jeg håber, Stiftens læsere gør det samme,« siger hun.

Så kom i sving med farvekridtet, kære læsere! Download omridset af Åen herunder, farvelæg det og sendt det ind til Århus Stiftstidende på en mail eller via Post Danmark til Banegårdspladsen 11, 8000 Aarhus C. I er også velkomne til bare at komme forbi og aflevere den i receptionen.